text: Uheld skabte lange køer på motorvejen
  04 juni 2019 kl. 07.36
  Uheld på motorvejen ved Hedensted, da bilist forsøgte at passere forankørende indenom.
  Et uheld på østjyske motorvej E45 mellem Vejle og Horsens var årsag til store forsinkelser i morgentrafikken på motorvejen ved Hedensted.
  I det nordgående spor skete der tidligere på morgenen et uheld, der skabte lange køer i begge retninger.
  Det ene spor var spærret af to havarerede personbiler. Uheldet er sket ca. én kilometer syd for afkørsel 58 Hedensted i det nordgående spor.
  Årsagen til uheldet var, at den ene bil forsøgte at overhale indenom, hvorefter den kolliderede med en anden bil.
  - Der er ikke sket personskade, og det er underligt, for det så rimeligt voldsomt ud, fortæller vagtchef Jørn Lindhardt fra Sydøstjyllands Politi til TV SYD.
  Bilisterne blev tilset af en akutlæge, som vurderede, at de ikke skulle indlægges.
  Midt på formiddagen var der kø helt frem til DTC mod syd, mens der i det sydgående spor også opstod kø på grund af, at vragstumper fra uheldet var endt på den anden side af autoværnet. Ved 10-tiden var der atter fri passage i begge retninger.
  